Ελεονώρα, Πριγκίπισσα των Αστουριών

Η Πριγκίπισσα Eλεονόρα των Αστουριών (ισπανικά: Leonor, Princesa de Asturias, γεννημένη στις 31 Οκτωβρίου 2005) είναι η μεγαλύτερη κόρη του Βασιλιά Φιλίππου ΣΤ΄ και της Βασίλισσας Λετίθια της Ισπανίας.

Η Ελεονώρα βρίσκεται στην πρώτη θέση της γραμμής διαδοχής του ισπανικού θρόνου. Σύμφωνα με το ισπανικό Σύνταγμα του 1978, έγινε διάδοχος μετά την άνοδο του πατέρα της στον θρόνο στις 19 Ιουνίου 2014, λαμβάνοντας τον επίσημο τίτλο της Πριγκίπισσας των Αστουριών και τους ιστορικούς τίτλους της Πριγκίπισσας της Χερόνας, της Πριγκίπισσας της Βιάνας, της Δούκισσας του Μοντμπλάνκ, της Κοντέσας της Σερβέρας και της Λαίδης του Μπαλαγέρ. Ταυτόχρονα, είναι πρόεδρος του Ιδρύματος Πριγκίπισσα των Αστουριών και του Ιδρύματος Πριγκίπισσα της Χερόνας. Η μικρότερη αδελφή της, Ινφάντα Σοφία, την ακολουθεί στη γραμμή διαδοχής.

Βιογραφία
Η Ελεονώρα των Αγίων Πάντων των Βουρβόνων και Ορτίθ γεννήθηκε στη 1:46 π.μ. στη Μαδρίτη στις 31 Οκτωβρίου 2005. Η γέννησή της ανακοινώθηκε από τη βασιλική οικογένεια στον Τύπο μέσω μηνύματος SMS.

Βαφτίστηκε στο Παλάτι Θαρθουέλα από τον Αρχιεπίσκοπο της Μαδρίτης, στις 14 Ιανουαρίου 2006. Όπως και ο πατέρας της το 1968, η Ελεονώρα βαφτίστηκε με νερό από τον Ιορδάνη ποταμό, σύμφωνα με το βασιλικό έθιμο.

Επίσης, της δόθηκε  το πρόσθετο όνομα de Todos los Santos (των Αγίων Πάντων), που είναι παράδοση των Βουρβόνων. Νονοί της ήταν οι παππούδες της, ο Βασιλιάς Χουάν Κάρλος και η Βασίλισσα Σοφία.

 Εκπαίδευση και στρατιωτική καριέρα 
Το 2008 ξεκίνησε την εκπαίδευσή της στο σχολείο Σάντα Μαρία ντε λος Ροσάλες, ένα μικτό ιδιωτικό ίδρυμα στην Μαδρίτη, που παραδίδει θρησκευτική εκπαίδευση στους μαθητές του. Το σχολείο, που βρίσκεται κοντά στο Παλάτι της Θαρθουέλα, είναι το ίδιο στο οποίο υπήρξε μαθητής πρωτοβάθμιας και δευτεροβάθμιας εκπαίδευσης ο πατέρας της. Τον Σεπτέμβριο του 2017 ξεκίνησε την δευτεροβάθμια εκπαίδευσή της στο ίδιο σχολείο της Μαδρίτης. Από τον Σεπτέμβριο του 2021 έως τον Μάιο του 2023 φοίτησε σε μία βρετανική σχολή εσωτερικής φοίτησης, το Ατλαντικό Κολλέγιο, και έλαβε Διεθνές Απολυτήριο.

Στις 14 Μαρτίου 2023 το υπουργικό συμβούλιο ενέκρινε ένα βασιλικό διάταγμα με το οποίο ρυθμίζονταν τα θέματα που αφορούν την στρατιωτική εκπαίδευση της πριγκίπισσας-διαδόχου, μιας και ο Ισπανός μονάρχης κατέχει την ανώτατη διοίκηση των Ενόπλων Δυνάμεων της χώρας. Όπως εξήγησε τότε η υπουργός Άμυνας, Μαργαρίτα Ρόμπλες, όπως συνέβη με τον πατέρα της, αυτή η εκπαίδευση θα είχε διάρκεια τριών ετών και θα περιλάμβανε διαδοχική φοίτηση στην Γενική Στρατιωτική Ακαδημία, την Σχολή Ναυτικών Δοκίμων και την Γενική Ακαδημία Πολεμικής Αεροπορίας. Η Ελεονώρα, από την πλευρά της, αποφάσισε κατά τη διάρκεια της στρατιωτικής της εκπαίδευσης να χρησιμοποιεί τα δύο επώνυμά της, Βουρβόνων-Ορτίθ.

Η πριγκίπισσα των Αστουριών παρουσιάστηκε στην Γενική Στρατιωτική Ακαδημία στις 17 Αυγούστου 2023, συνοδευόμενη από τους γονείς και την αδελφή της. Στις 19 Σεπτεμβρίου έλαβε το ξίφος αξιωματικού και στις 7 Οκτωβρίου ορκίστηκε πίστη στη σημαία μαζί με τους συμφοιτητές της. Μερικές ημέρες αργότερα συμμετείχε στην παρέλαση της Εθνικής Εορτής της Ισπανίας, συνοδεύοντας τον πατέρα της Φίλιππο ΣΤ΄. Την ίδια περίοδο ασχολήθηκε με αθλητικές δραστηριότητες, κερδίζοντας το ασημένιο μετάλλιο στην ομαδική ξιφασκία κατά το Αθλητικό Πρωτάθλημα Στρατιωτικών Ακαδημιών Αξιωματικών. Η Ελεονώρα ολοκλήρωσε την εκπαίδευσή της στον στρατό ξηράς στις 3 Ιουλίου 2024, λαμβάνοντας από τα χέρια του πατέρα της το δίπλωμα του βαθμού του ανθυπολοχαγού και τον Μεγαλόσταυρο της Στρατιωτικής Αξίας.

Εν αναμονή της φοίτησής της στη Σχολή Ναυτικών Δοκίμων, έλαβε στις 23 Ιουλίου 2024 το βαθμό του ναυτικού δόκιμου.Boletín Oficial del Estado

Τίτλοι
31 Οκτωβρίου 2005 – 18 Ιουνίου 2014: Η Αυτής Βασιλική Υψηλότητα Ινφάντα Ελεονώρα της Ισπανίας
19 Ιουνίου 2014 – μέχρι σήμερα: Η Αυτής Βασιλική Υψηλότητα, η Πριγκίπισσα των Αστουριών
πρώην επικράτεια διαδοχής της Αραγωνίας: 19 Ιουνίου 2014 – μέχρι σήμερα: Η Αυτής Βασιλική Υψηλότητα, η  Πριγκίπισσα της Χερόνας
πρώην επικράτεια βασιλείου της Ναβάρρας: 19 Ιουνίου 2014 – μέχρι σήμερα: Η Αυτής Βασιλική Υψηλότητα, η Πριγκίπισσα της Βιάνας
Κατέχει επίσης τους ιστορικούς τίτλους της Δουκίσσας του Μοντμπλάνκ, Κοντέσα της Σερβέρας και Λαίδη του Μπαλαγέρ

Ο πλήρης τίτλος της είναι: Η Αυτής Βασιλική Υψηλότητα Δόνια Ελεονώρα των Αγίων Πάντων των Βουρβόνων και Ορτίθ, Πριγκίπισσα των Αστουριών, Πριγκίπισσα της Χερόνας, Πριγκίπισσα της Βιάνας, Δούκισσα του Μοντμπλάνκ, Κοντέσα της Σερβέρας και Λαίδη του Μπαλαγέρ.

Πρόγονοι

Παραπομπές

 Εξωτερικοί σύνδεσμοι 

 Επίσημος ιστότοπος της Βασιλικής Οικογένειας της Ισπανίας

|-

|-

Κατηγορία:Οίκος των Βουρβόνων-Ισπανίας
Κατηγορία:Ισπανική τάξη ευγενών
Κατηγορία:Ισπανίδες Ινφάντας
Κατηγορία:Πριγκίπισσες των Αστουριών
Κατηγορία:Πριγκίπισσες της Ισπανίας